กระทรวงการท่องเที่ยวและกีฬา ดึงเยาวชนไทยร่วมส่งเสริม และยกระดับ Soft Power หวังเพิ่มสัดส่วนนักท่องเที่ยวกลุ่มคุณภาพ
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา กล่าวในโอกาสเป็นประธานในพิธีแต่งตั้งและมอบสายสะพายให้แก่ทูตการท่องเที่ยวและทูตการกีฬา รวมถึงทูตเยาวชนการท่องเที่ยวและทูตเยาวชนการกีฬา ประจำ 77 จังหวัด และ 50 เขต ในพื้นที่กรุงเทพมหานคร ว่า กระทรวงการท่องเที่ยวและกีฬา ได้ให้ความสำคัญต่อการพัฒนาเยาวชนรุ่นใหม่ เป็นต้นแบบในการสร้างคุณประโยชน์ให้สังคมและประเทศ สำหรับทูตการท่องเที่ยวและทูตการกีฬา จะเข้ามาทำหน้าที่ประชาสัมพันธ์ช่วยกระตุ้นการท่องเที่ยวของประเทศไทยในทุกภูมิภาค ทุกจังหวัดของประเทศ ทั้งนี้ ในปี 2566 กระทรวงการท่องเที่ยวและกีฬา มีนโยบายผลักดันและพัฒนาอุตสาหกรรมการท่องเที่ยวและกีฬา เป็นเครื่องยนต์สำคัญในการฟื้นเศรษฐกิจไทย โดยมุ่งยกระดับคุณค่า Soft Power เพิ่มมูลค่าเศรษฐกิจสร้างสรรค์ของไทยทั้ง 5 ด้าน ประกอบด้วย อาหาร แฟชั่น ภาพยนตร์ เทศกาลสำคัญ และมวยไทย เป็นการเพิ่มสัดส่วนนักท่องเที่ยวกลุ่มคุณภาพผ่านการนำเสนอประสบการณ์ด้านการท่องเที่ยวที่แตกต่าง เพื่อกระตุ้นธุรกิจการท่องเที่ยวและธุรกิจเกี่ยวเนื่อง ซึ่งเป็นเป็นประโยชน์ต่อประชาชนคนไทยทั้งประเทศ อย่างไรก็ตาม บริษัทผู้ถือสิทธิ์การจัดประกวดระดับโลก มิสทัวริซึ่มวิล์ดไทยแลนด์ จะเฟ้นหาผู้ที่จะมาดำรงตำแหน่ง ทูตการท่องเที่ยวและทูตการกีฬา มิสทัวริซึ่มวิล์ดไทยแลนด์ ที่เน้นคุณสมบัติด้านความสามารถมากกว่าความงามพร้อมสร้างสาวไทยให้เป็น Influencer ผู้ทรงอิทธิพลทางโลกออนไลน์ เพื่อประชาสัมพันธ์พื้นที่ที่ได้รับผิดชอบทั้งด้านการท่องเที่ยว กีฬา วัฒนธรรมท้องถิ่น ของดีอาหารอร่อย รวมไปถึงส่งเสิรมวิสาหกิจชุมชน ธุรกิจเอสเอ็มอี ให้เกิดการรับรู้ทั้งในระบบออฟไลน์และระบบออนไลน์ทุกพื้นที่ทั่วประเทศไทย โดยใช้สื่อประชาสัมพันธ์ผ่านระบบออนไลน์ ที่มีแฟนเพจ 127 เพจ